燕諸生於內集堂作詩以勉之
作者：韓維
朝代：宋

paragraphs: 濟濟衆君子，庠序之冠冕。
來燕升我堂，良用慰衰蹇。
清言屏絲竹，善意陋肴膳。
茲藩實故國，賢哲世多顯。
荀陳沒已遠，餘迹竟未踐。
顧慚爲政久，儒道不加闡。
雲飛乏孔翠，廟薦闕瑚璉。
非期寵祿光，或慮志業淺。
惟天儻有待，在己固當勉。
臨觴無以侑，相敦在誠善。